Nog ŉ soldaat vas wat motors glo oor grens smokkel(Argieffoto: Pixabay.com) Nog ŉ lid van die weermag is Woensdag in hegtenis geneem vir sy beweerde betrokkenheid by ŉ motorsmokkelsindikaat. Die 30-jarige soldaat is in die Noord-Kaap vasgetrek nadat hy glo tussen 2017 en 2019 deel was van ŉ sindikaat wat motors onwettig tussen Suid-Afrika en Zimbabwe gesmokkel het. Sewe ander weermaglede is ook in Junie vanjaar onderskeidelik in die Vrystaat, die Noord-Kaap en Noordwes in hegtenis geneem in verband met dié smokkelary. Volgens kapt. Matimba Maluleke, polisiewoordvoerder, was die beskuldigdes destyds by die Beitbrug-grenspos ontplooi. “Daar word beweer dat die weermaglede by dié grenspos saam met sindikate gekonkel het om gesteelde motors oor die Limpoporivier te smokkel in ruil vir geld,” het Maluleke gesê. Die lede het dikwels die sindikate R15 000 per motor gevra, wat dan onder mekaar verdeel is. Die verdagte sal na verwagting Donderdag in die Musina-landdroshof verskyn. Die ander sewe beskuldigdes is reeds op borgtog van R3 000 elk vrygelaat. Hulle sal na verwagting weer op 25 Oktober in die hof verskyn.